Марко Ганчев
Все в тоя дух

chitanka.info

Както дълго светът е глух,

току чуем,

че нейде припламнал дух.

И поемаме си дъха

да раздухваме

пламъка на духа.

Но додето сме се гласили,

току чуем,

че някакви сили

го угасили.

И изпущаме насъбрания дъх

с едно „Въх!“.

Или „Ух!“.

Или „Тюх!“.

Нещо все в тоя дух.

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.